Satja Sai Baba
Sai Baba (telugu సత్య సాయి బాబా, angl. Sathya Sai Baba, duotasis vardas Sathya Narayana Raju, Satja Narajana Radžu, g. 1926 m. lapkričio 23 d., m. 2011 m. balandžio 24 d.; gimė, gyveno ir mirė Putapartyje (Puttaparthy), Andhra Pradešo valstijoje) – populiarus Indijos dvasinis mokytojas, dvasinis lyderis, oratorius. Jo mokymo sekėjai yra susibūrę į dvasinį judėjimą, kurio formalusis branduolys vadinamas Tarptautine Sai organizacija, tačiau yra daug jo mokymą pripažįstančių ne organizacijos narių. Šios organizacijos šaka veikia ir Lietuvoje. Sai organizacijos duomenimis, šiuo metu yra apie 1200 Satjos Sai Babos centrų 114 pasaulio šalių. Registruotų jo mokymo sekėjų yra apie 6 milijonus, o sekėjų apskritai – nuo 50 iki 100 milijonų. Sekėjai Satją Sai Babą laiko avatara ir Sai Babos iš Širdžio inkarnacija. Yra ir prieš Satją Sai Babą nusiteikusių žmonių, kurie tvirtina patys patyrę seksualinę prievartą arba girdėję kitų asmenų liudijimus. Taip pat abejojama ir jo sugebėjimu apreikšti brangius juvelyrikos dirbinius. Kaip vienas bandymų tirti Satjos Sai Babos kontroversišką asmenybę, paminėtinas BBC 2004 m. rodytas dokumentinis filmas „The Secret swami“. Nepaisant skeptikų kuriamo informacinio spaudimo „išaiškinti tiesą“, vos keletas iš skelbiamų atvejų buvo svarstomi teisinėse instancijose, tačiau nė vienas svarstymas nesibaigė apkaltinimu.